דוד זיני

דוד זיני (נולד בט"ו בטבת ה'תשל"ד, 9 בינואר 1974) הוא ראש שירות הביטחון הכללי ה-15, וקצין צה"ל בדימוס בדרגת אלוף. בתפקידו האחרון בצה"ל שירת כמפקד פיקוד ההכשרות והאימונים ומפקד הגיס המטכ"לי.

ביוגרפיה
 ראשית חייו 
זיני נולד בירושלים, גדל והתחנך באשדוד. הוא בן בכור במשפחה בת עשרה ילדים. הוריו הם פנינה והרב יוסף זייני, רב רובע ד' בעיר אשדוד וראש ישיבה גבוהה ציונית במקום. סבו, הרב מאיר זייני, היה מאחרוני רבני צפון אפריקה, דודו הוא הרב אליהו רחמים זייני ראש ישיבת אור וישועה.

בנעוריו למד זיני בתלמוד תורה מורשה, בישיבה התיכונית חיספין, בישיבת שבי חברון ובמכינת קשת יהודה, ובמהלך שירותו הצבאי הגיע ללמוד שנה בישיבה קטנה מורשה.

 שירות בצה"ל 
התגייס לצה"ל בשנת 1992 והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. לאחר סיום המסלול שירת כשנה בפלגה מבצעית ביחידה. לאחר קורס קציני חי"ר עבר לשרת בחטיבת גולני ובה שובץ כמפקד מחלקה בגדוד 12. בהמשך היה מפקד הפלוגה הרובאית ג' בגדוד 12, והוביל אותה בלחימה בדרום לבנון. לאחר מכן היה מפקד פלגה א' ביחידת אגוז. בעת מבצע חומת מגן היה בחופשת לימודים. הוא קטע את לימודיו ושב לחטיבה עד לסיום המבצע. בהמשך היה סגן מפקד גדוד 51. לאחר מכן היה מפקד מחזור האימון המתקדם בבא"ח גולני. במלחמת לבנון השנייה שירת כמפקד חפ"ק חטיבת גולני.

בשנת 2006 הועלה לדרגת סא"ל ומונה למפקד גדוד 51, תפקיד שבו שירת עד שנת 2008. במרץ 2007 התמודד עם מרד של לוחמי הגדוד, לאחר שהפסיק נורמות פסולות בנוגע להבדלי ותיקוּת-צעירוּת. ביולי 2007 יצא הגדוד בפיקודו לפעילות מבצעית בעזה שנמשכה עד פברואר 2008. במסגרתה הוביל את הגדוד בלחימה ברצועת עזה בעשרות מבצעים שבהם נהרגו מחבלים רבים, אותרו מצבורי אמצעי לחימה והושמדו תשתיות טרור. על הלחימה הממושכת והנחושה קיבל הגדוד ב-27 באפריל 2008 צל"ש יחידתי ממפקד פיקוד הדרום יואב גלנט. בשנת 2008 מונה למפקד יחידת אגוז והוביל אותה בלחימה במבצע עופרת יצוקה. בשנת 2010 סיים את התפקיד ויצא ללימודים.

בשנת 2011 הועלה לדרגת אל"ם ומונה למפקד חטיבת אלכסנדרוני ולמפקד מגמה בקורס מפקדי פלוגות ומפקדי גדודים. בשנת 2013 היה במקביל מפקד המרכז לאימונים באש במל"י. במהלך מבצע צוק איתן, לאחר פציעתו של מפקד חטיבת גולני רסאן עליאן, מונה זיני באופן זמני כמחליפו, והוביל את החטיבה בהמשך קרב שג'אעייה במזרח עזה. את תפקידיו אלו סיים בשנת 2014. בשנים 2014–2015 היה קצין אג"ם של פיקוד המרכז. ב-6 ביולי 2015 מונה להקים את חטיבת עוז, וב-27 בדצמבר נכנס לתפקידו כמפקד החטיבה הראשון. את תפקידו סיים ב-17 באוגוסט 2017. לאחר מכן היה חניך במכללה לביטחון לאומי במחזור מ"ה (2017–2018).

ב-29 בינואר 2018 הועלה לדרגת תא"ל, וב-31 בינואר נכנס לתפקידו כמפקד עוצבת עידן, ובמקביל שירת בשנים 2019–2020 כמפקד קורס מפקדי פלוגות ומפקדי גדודים. בתפקידו כמפקד עוצבת עידן שירת עד 10 בספטמבר 2020. ב-24 ביוני 2020 מונה למפקד מל"י, ושירת בתפקיד עד 27 באוקטובר 2022.

ב-1 ביוני 2023 הועלה לדרגת אלוף, וב-5 ביולי נכנס לתפקידיו כמפקד פיקוד ההכשרות והאימונים ומפקד הגיס המטכ"לי.

ב-7 באוקטובר 2023 נסע מביתו שברמת הגולן דרומה לאזור הלחימה על יד קיבוץ מפלסים. ישנם דיווחים כי נלחם בקרב מפלסים, אולם מתחקירי צה"ל ועל פי עדות מפקד שלקח חלק בלחימה עולה כי זיני הגיע לאזור רק אחרי תום הקרבות.

בשנת 2023 ערך, לבקשת מפקד אוגדת עזה תא"ל אבי רוזנפלד, דו"ח סודי ובו בקרה על פעילות צה"ל סביב הגדר סביב רצועת עזה לנוכח תרחישים שונים. במסמך שכתב במאי 2023 הצביע על תרחישי קיצון שכללו חדירת מחבלים נקודתית תחת הפתעה מודיעינית, האפשריים "בכל מקום בגזרה" ועל המענה הנדרש עבורם, ובסיכומו התייחס ל"קונספציה" שנוצרה סביב הגדר. הבקרה לא בחנה או התריעה מתרחיש רחב ממדים כפי שקרה בטבח שבעה באוקטובר. ראש הממשלה השתמש בדו"ח מאוחר יותר להצדקת מינויו, אף על פי שהדו"ח היה סיכום טקטי המיועד לדרג הטקטי, העוסק רק בבדיקת הביטחון השוטף לאורך הגדר.

במרץ 2024, לקראת עזיבתו של האלוף אבי גיל את משרת המזכיר הצבאי של ראש הממשלה הועלה שמו של זיני כמועמד לתפקיד, וראש הממשלה בנימין נתניהו אף ראיין אותו. אך פסל את מועמדותו בטענה שהוא 'משיחי' מדי. בעקבות אפשרות של חקיקת חוק גיוס חדש הקים לצד האלוף יניב עשור ובליווי הרב דוד לייבל את החטיבה החרדית הראשונה – חטיבת חשמונאים.

ב-22 במאי 2025, יממה אחרי שפסיקת בג"ץ קבעה כי פיטורי רונן בר מתפקיד ראש שב"כ היו לא-חוקיים בגלל ניגוד עניינים, ולאחר שהיועצת המשפטית לממשלה קבעה כי ראש הממשלה מנוע מלמנות ראש שב"כ, הודיע נתניהו על כוונתו למנות את זיני לראש השב"כ. בעקבות הודעה זו זימן הרמטכ"ל אייל זמיר את זיני לשיחת בירור, מכיוון שלא קיבל אישור לשיחות עם הדרג המדיני, ובסופה הוחלט על סיום תפקידו. בהמשך קבעה הוועדה המייעצת למינויים לתפקידים בכירים שלא נפל פגם בהתנהלותו מול הרמטכ"ל. בוועדה עלה עניין קונקרטי הקשור לבן של זיני, שהוא בדוקאי של השב"כ, ואמירות חמורות מצד אביו, שעליהן הסכימו בנו או בתו. צויין בוועדה כי אם יהיו מקרים בהם יעלה מידע מסוים לגבי בני משפחתו, זיני יהיה מנוע מלעסוק בנושא. אם מידת הקירבה תהיה רבה מאוד, ואם יתגלה מידע הנוגע ל"מעשים קיצוניים", מן הראוי שיתפטר מתפקידו, ואם לא יעשה כן - יהיה נכון להפסיק את כהונתו. ב-4 ביוני נשא זיני נאום פרישה מצה"ל. בהתייחסו בנאום לטבח שבעה באוקטובר אמר: "יש לי חלק משמעותי בכישלון הנורא ... אסור שנאמר 'ידינו לא הייתה במעל'. כישלון בסדר גודל כזה אינו כשל נקודתי, אלא כשל רוחבי עמוק ולכולנו חלק בו ועל כולנו האחריות לתקנו – כל אחד בגזרתו".

 ראשות שירות הביטחון הכללי 
ב-22 במאי 2025 הודיע ראש הממשלה בנימין נתניהו על כוונתו למנות את זיני לראש השב"כ.

ב-23 במאי פורסם שזיני הביע עמדה נחרצת נגד עסקאות חטופים ואמר "אני נגד עסקאות חטופים, זוהי מלחמת נצח".

היועצת המשפטית לממשלה, גלי בהרב-מיארה, התנגדה למינוי זיני לראש השב"כ בטענה כי "אין זה ממקומו של ראש הממשלה, כגורם המצוי בניגוד עניינים, לקבוע את זהות הגורם המופקד על חקירת מקורביו". היא הציעה כי נתניהו יעביר את הסמכויות הנוגעות למינוי לאחד משרי הממשלה, אך ההצעה נדחתה על ידו. בג"ץ נדרש לדון בשאלה האם נתניהו רשאי לעסוק במינוי בשל ניגוד העניינים. ב-30 ביוני 2025 פורסם כי זיני התבטא בשיחות סגורות נגד מערכת המשפט שהיא "דיקטטורה ששולטת בכל המדינה". ב-13 ביולי פסק בג"ץ, בעקבות פשרה שהושגה, שהמינוי לא יתבצע עד 11 בספטמבר, שאז יוכל נתניהו להציג את מועמדו לראשות השב"כ, גם אם טרם תסתיים מעורבות השב"כ בחקירת "קטרגייט".

ב-30 בספטמבר החליטה הממשלה פה אחד על מינויו של זיני לתפקיד ראש השב"כ לתקופה של חמש שנים, והוא נכנס לתפקידו ב-5 באוקטובר 2025. עתירות אחדות נגד המינוי נדחו בבג"ץ.

בעקבות פרישתו של ש', שהיה ממלא מקום ראש השב"כ טרם מינויו של זיני, בינואר 2026 מינה זיני לסגנו את נ', שפרש מהשב״כ 8 שנים קודם לכן בתפקיד ראש חטיבה, ומילא מאז שורה של תפקידים במערכת הביטחון.

 חיים אישיים 

זיני הוא בעל תואר ראשון בחינוך ממכללת ליפשיץ ותואר שני בביטחון לאומי ובמנהל ציבורי, והוא בוגר המכללה לביטחון לאומי.

זיני התגורר במושב השיתופי קשת ברמת הגולן, ובשנת 2025 עבר להתגורר בירושלים. הוא נשוי לנעמי ואב לאחד עשר ילדים. אחת מבנותיו נשואה לבנו של הרב אליעזר קשתיאל, ראש הישיבה לבוגרי צבא בני דוד בעלי.

זיני למד גמרא במשך מספר שנים אצל הרב יהושע צוקרמן, ממייסדי ישיבת הר המור בירושלים, ונחשב מקורב אליו. באזכרה לציון יום השנה למותו נשא לו הספד אישי, בו סיפר שמשנתו של הרב צוקרמן היוותה עבורו השראה לשירותו בצה"ל.

 משפחתו 
אחיו שמואל זיני הוא נציגו בישראל של המיליארדר סיימון פאליק.

אחיו בצלאל זיני הוא הבעלים של חברת "בצלאל זיני יזמות ופרויקטים בע"מ" ומשרת במילואים כאחראי על המעטפת הלוגיסטית של "כוח אוריה", יחידת לוחמים במילואים אשר מפעילים כלים הנדסיים מסוג באגרים ברצועת עזה.
בפברואר 2026 הוגש נגדו כתב אישום בעבירות של סיוע לאויב במלחמה ולקיחת שוחד, כחלק מפרשת הברחת הסחורות לרצועת עזה. עקב הקרבה המשפחתית, חקירתו של בצלאל זיני נוהלה על ידי המשטרה ולא על ידי השב"כ, בניגוד לחקירתם של יתר החשודים בפרשה זו.

 קישורים חיצוניים 

 אביחי בקר, גולני שלי, גולני שלהם, הארץ, 8 באוקטובר 1998, כפי שהועלה באתר פרש




 קורות חייו של מפקד פיקוד ההכשרות והאימונים והגיס המטכ"לי היוצא, אלוף דוד זיני, דובר צה"ל, 6 ביוני 2025


 הערות שוליים 

קטגוריה:ראשי השב"כ
קטגוריה:לוחמי סיירת מטכ"ל
קטגוריה:אשדוד: אישים
קטגוריה:מפקדי גדוד 51
קטגוריה:מפקדי יחידת אגוז
קטגוריה:מפקדי חטיבת אלכסנדרוני
קטגוריה:מפקדי המרכז לאימונים באש
קטגוריה:קציני אג"ם של פיקוד המרכז
קטגוריה:מפקדי חטיבת עוז
קטגוריה:מפקדי עוצבת עידן
קטגוריה:מפקדי קורס מפקדי פלוגות ומפקדי גדודים
קטגוריה:מפקדי המרכז הלאומי לאימונים ביבשה
קטגוריה:מפקדי גייסות בצה"ל
קטגוריה:אלופי צה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי המכללה לביטחון לאומי
קטגוריה:בוגרי תלמוד תורה מורשה
קטגוריה:בוגרי ישיבה תיכונית חיספין
קטגוריה:בוגרי ישיבת שבי חברון
קטגוריה:בוגרי מכינה קדם-צבאית קשת יהודה
קטגוריה:בוגרי מכללת ליפשיץ
קטגוריה:קשת: אישים
קטגוריה:מפקדי פיקוד ההכשרות והאימונים
קטגוריה:חיילי צה"ל במלחמת חרבות ברזל
קטגוריה:ישראלים שנולדו ב-1974